b'\n_START_ARTICLE_\nInvadarea Iugoslaviei\n_START_SECTION_\nContextul istoric\n_START_PARAGRAPH_\nItalia Fascist\xc4\x83 a atacat Regatul Greciei \xc3\xaen octombrie 1940 \xc8\x99i a suferit o serie de \xc3\xaenfr\xc3\xa2ngeri, fiind nevoit\xc4\x83 s\xc4\x83 se retrag\xc4\x83 spre bazele de pornire din Albania. Adolf Hitler a considerat c\xc4\x83 este nevoie s\xc4\x83 intervin\xc4\x83 \xc3\xaen ajutorul aliatului s\xc4\x83u, nu doar pentru a restabili prestigiul Axei, dar \xc8\x99i pentru a \xc3\xaempiedica avia\xc8\x9bia britanic\xc4\x83 s\xc4\x83 bombardeze c\xc3\xa2mpurile petroliere din Rom\xc3\xa2nia, care erau esen\xc8\x9biale pentru aprovizionarea Wehrmachtului._NEWLINE_Dup\xc4\x83 ce a reu\xc8\x99it s\xc4\x83 conving\xc4\x83 Ungaria, Rom\xc3\xa2nia \xc8\x99i Bulgaria s\xc4\x83 se al\xc4\x83ture Axei, Hitler a \xc3\xaencercat s\xc4\x83 for\xc8\x9beze Iugoslavia s\xc4\x83 se al\xc4\x83ture Pactului tripartit. Regentul Pavel a cedat acestor presiuni pe 25 martie 1941. Acest act a fost puternic contestat \xc3\xaen r\xc3\xa2ndurile popula\xc8\x9biei \xc8\x99i clasei politice iugoslave, iar, pe 27 martie, regentul Pavel a fost alungat de la putere, pe tronul Iugoslaviei fiind urcat regele Petru al II-lea (\xc3\xaen acel moment \xc3\xaen v\xc3\xa2rst\xc4\x83 de numai 17 ani)._NEWLINE_Aceast\xc4\x83 schimbare nea\xc8\x99teptat\xc4\x83 a situa\xc8\x9biei l-a \xc3\xaenfuriat pe Hitler, care a decis s\xc4\x83 am\xc3\xa2ne atacul \xc3\xaempotriva Uniunii Sovietice \xc8\x99i s\xc4\x83 pedepseasc\xc4\x83 Iugoslavia pentru ceea ce el considera o sfidare a Germaniei. O declara\xc8\x9bie a noului suveran iugoslav prin care \xc3\xae\xc8\x99i asuma obliga\xc8\x9bia s\xc4\x83 semneze p\xc3\xa2n\xc4\x83 la urm\xc4\x83 Pactul tripartit nu l-a calmat pe F\xc3\xbchrer_NEWLINE_Pe 6 aprilie 1941, armatele Axei au invadat pe mai multe direc\xc8\x9bii Iugoslavia, iar Luftwaffe a bombardat intens  Belgradul (avioanele germane decol\xc3\xa2nd de pe aeroporturi din Rom\xc3\xa2nia \xc8\x99i Austria).  Victoria for\xc8\x9belor Axei a fost rapid\xc4\x83, armata iugoslav\xc4\x83 capitul\xc3\xa2nd dup\xc4\x83 doar 11 zile de lupt\xc4\x83, pe 17 aprilie. Dup\xc4\x83 \xc3\xaenfr\xc3\xa2ngere, Iugoslavia a fost \xc3\xaemp\xc4\x83r\xc8\x9bit\xc4\x83 \xc3\xaentre Germania, Ungaria, Italia \xc8\x99i Bulgaria, cea mai mare parte a Serbiei fiind ocupat\xc4\x83 de Germania, \xc3\xaen timp ce Rom\xc3\xa2nia nu a participat la dezmembrarea vecinului s\xc4\x83u. Liderul fascist croat Ante Paveli\xc4\x87 a profitat de momentul pr\xc4\x83bu\xc8\x99irii Regatului Iugoslaviei pentru a proclama independen\xc8\x9ba Croa\xc8\x9biei.\n_START_SECTION_\nArmata regal\xc4\x83 iugoslav\xc4\x83\n_START_PARAGRAPH_\nArmata regal\xc4\x83 iugoslav\xc4\x83, format\xc4\x83 dup\xc4\x83 primul r\xc4\x83zboi mondial, era echipat\xc4\x83 \xc3\xaenc\xc4\x83 la \xc3\xaenceputul deceniului al cincilea cu arme din epoca Marelui r\xc4\x83zboi. Piesele de artilerie erau modele vechi, trase de cai, iar armele antiaeriene \xc8\x99i antitanc erau pu\xc8\x9bine, iar armele automate u\xc8\x99oare nu fuseser\xc4\x83 distribuite infanteri\xc8\x99tilor \xc3\xaen num\xc4\x83r suficient de mare. Armata iugoslav\xc4\x83 nu avea unit\xc4\x83\xc8\x9bi motorizate, iar cele dou\xc4\x83 batalioane de tancuri erau echipate cu 110 blindate vechi. For\xc8\x9bele aeriene iugoslave erau echipate cu 416 avioane, din care o parte erau din produc\xc8\x9bia autohton\xc4\x83, restul fiind importante din Germania, Italia, Fran\xc8\x9ba sau Anglia. Din totalul avioanelor, doar 50% erau aparate moderne._NEWLINE_Armata regal\xc4\x83 iugoslav\xc4\x83 putea mobiliza 28 de divizii de infanterie, 3 divizii de cavalerie \xc8\x99i 32 de regimente independente. Atacul Axei a survenit \xc3\xaen  momentul \xc3\xaen care armata iugoslav\xc4\x83 era mobilizat\xc4\x83 incomplet, doar 11 divizii afl\xc3\xa2ndu-se pe pozi\xc8\x9biile lor defensive la \xc3\xaenceputul invaziei. Unit\xc4\x83\xc8\x9bile care erau gata de lupt\xc4\x83 aveau 70% - 90% din efectivele aprobate. \xc3\x8en momentul atacului, armata iugoslav\xc4\x83 reu\xc8\x99ise s\xc4\x83 aib\xc4\x83 sub arme cam 850.000 din cei 1.200.000 de solda\xc8\x9bi mobilizabili._NEWLINE_Armata regal\xc4\x83 iugoslav\xc4\x83 fusese organizat\xc4\x83 \xc3\xaen trei grupuri de armate \xc8\x99i un al patrulea grup al trupelor de ap\xc4\x83rare a frontierelor maritime. Grupul al 3-lea de armate ap\xc4\x83rau frontiera cu Albania. Grupul al 2-lea de armate ap\xc4\x83rau regiunea de la Por\xc8\x9bile de Fier p\xc3\xa2n\xc4\x83 la r\xc3\xa2ul Drava. Grupul \xc3\xaent\xc3\xa2i de armate, compus \xc3\xaen special din unit\xc4\x83\xc8\x9bi croate, ap\xc4\x83rau Croa\xc8\x9bia._NEWLINE_\xc3\x8en afar\xc4\x83 de problemele generate de echiparea inadecvat\xc4\x83 \xc8\x99i mobilizarea incomplet\xc4\x83, armata iugoslav\xc4\x83 suferea \xc8\x99i de pe urma problemelor politice s\xc3\xa2rbo-croate. Ca urmare a acestei schisme, ap\xc4\x83rarea iugoslav\xc4\x83 s-a pr\xc4\x83bu\xc8\x99it \xc3\xaen momentul \xc3\xaen care armatele a 4-a \xc8\x99i a 7-a, compuse \xc3\xaen principal din croa\xc8\x9bi, au trecut de partea inamicului. Noul guvern iugoslav a \xc3\xaent\xc3\xa2mpinat cu entuziasm intrarea for\xc8\x9belor germane \xc3\xaen Zagreb pe 10 aprilie 1941.\n_START_SECTION_\nCapitularea Belgradului\n_START_PARAGRAPH_\n\xc3\x8enaltul comandament german urm\xc4\x83rea cu ner\xc4\x83bdare opera\xc8\x9biunile de cucerire a Belgradului. Dintre cele trei coloane care atacau capitala iugoslav\xc4\x83, Corpul al 41-lea Panzer ajunsese cel mai  aproape de Belgrad, cucerind Pancevo, la 10\xc2\xa0km de obiectivul final. \xc3\x8en sudul Belgradului, defensiva iugoslav\xc4\x83 s-a dovedit mai puternic\xc4\x83, oprind temporar \xc3\xaenaintarea Diviziei a 11-a Panzer din cadrul Grupului I Panzer._NEWLINE_\xc3\x8en diminea\xc8\x9ba zilei de 12 aprilie, SS-Obersturmfuehrer Fritz Klingenberg din Divizia a 2-a infanterie motorizat\xc4\x83 SS a ordonat ca patrulele germane s\xc4\x83 traverseze Dun\xc4\x83rea cu b\xc4\x83rcile gonflabile, podurile de peste fluviu fiind distruse. Solda\xc8\x9bii germani au intrat \xc3\xaen capital\xc4\x83 f\xc4\x83r\xc4\x83 s\xc4\x83 \xc3\xaent\xc3\xa2lneasc\xc4\x83 rezisten\xc8\x9b\xc4\x83. La ora 17:00, patrulele au \xc3\xaen\xc4\x83l\xc8\x9bat steagul german pe lega\xc8\x9bia Reichului. Cam peste dou\xc4\x83 ore, primarul Belgradului a predat \xc3\xaen mod oficial ora\xc8\x99ul \xc3\xaen m\xc3\xa2inile lui Klingenberg, care era \xc3\xaenso\xc8\x9bit de un reprezentant al Ministerului de Externe, eliberat dup\xc4\x83 ce fusese arestat de iugoslavi la \xc3\xaenceputul conflictului._NEWLINE_La cartierul general al Armatei a 2-a nu a ajuns timp de 24 de ore niciun raport cu privire la capitularea ora\xc8\x99ului Belgrad. Pe 13 aprilie, la ora 11:52, la cartierul general a ajuns un mesaj radio prin care se anun\xc8\x9ba c\xc4\x83 \xe2\x80\x9e\xc3\xaen timpul nop\xc8\x9bii, Divizia a 8-a Panzer a intrat \xc3\xaen Belgrad, a ocupat centrul ora\xc8\x99ului \xc8\x99i a arborat drapelul cu swastika\xe2\x80\x9d._NEWLINE_Pe de alt\xc4\x83 parte, cum \xc3\xaentre Armata a 2-a \xc8\x99i Grupul I Panzer existau comunica\xc8\x9bii mai bune, cu pu\xc8\x9bin mai  \xc3\xaenainte de recep\xc8\x9bionarea acestui mesaj radio a sosit un altul:\xe2\x80\x9dGrupul Panzer  von Kleist a cucerit Belgradul dinspre sud. Patrule ale Regimentului de infanterie motorizat\xc4\x83 Gross Deutschland au intrat \xc3\xaen ora\xc8\x99 dinspre nord. \xc3\x8en frunte cu generalul von Kleist, Divizia a 11-a Panzer a \xc3\xaenceput s\xc4\x83 intre \xc3\xaen capital\xc4\x83 de la ora 6:32\xe2\x80\x9d._NEWLINE_Aceast\xc4\x83 curs\xc4\x83 pentru cucerirea Belgradului s-a \xc3\xaencheiat odat\xc4\x83 cu atingerea aproape simultan\xc4\x83 a obiectivelor de c\xc4\x83tre cele trei coloane atacatoare. Dup\xc4\x83 cucerirea capitalei, Grupul I Panzer a fost transferat de la Armata a 12-a la Armata a 2-a, iar Corpul al 44-a Panzer a fost trecut sub comanda unui Grup de blindate, av\xc3\xa2nd ca obiectiv distrugerea definitiv\xc4\x83 a resturilor armatei iugoslave.\n_START_SECTION_\nPierderi\n_START_PARAGRAPH_\nPierderile germane au fost extrem de reduse, mult sub a\xc8\x99tept\xc4\x83ri. \xc3\x8en timpul clor 12 zile de campanie, germanii au pierdut 558 de solda\xc8\x9bi: 151 mor\xc8\x9bi, 392 r\xc4\x83ni\xc8\x9bi \xc8\x99i 15 au fost declara\xc8\x9bi disp\xc4\x83ru\xc8\x9bi._NEWLINE_Germanii au capturat un mare num\xc4\x83r de prizonieri, din care croa\xc8\x9bii, germanii, ungurii \xc8\x99i macedonenii care fuseser\xc4\x83 \xc3\xaenrola\xc8\x9bi \xc3\xaen armata iugoslav\xc4\x83 au fost rapid elibera\xc8\x9bi. Aproximativ 30.000 de solda\xc8\x9bi iugoslavi au c\xc4\x83zut prizonieri \xc3\xaen m\xc3\xa2inile italienilor.'